Asahláka og talsverð rigning eru á Austurlandi í dag. Skriðuvakt hefur verið virkjuð á Seyðisfirði en ekki er talin mikil hætta á ferðum.
Vel er fylgst með hlíðum ofan Seyðisfjarðar vegna skriðuhættu. Hlýindi og mikil rigning eru á Suðaustur- og Austurlandi. Sex stiga hiti var á Egilsstöðum í morgun og mikill vindur. Við þessar aðstæður verður asahláka enda mikill snjór fyrir.
Slökkvilið Fjarðabyggðar var kallað út rétt fyrir hádegi eftir að vatn tók að flæða inn í hús á Eskifirði. Víða er krapi eða ís yfir niðurföllum og viðbúið að vatn safnist fyrir á götum með aukinni hættu á að vatn flæði inn í hús. Sveitarfélagið Fjarðabyggð hefur varað íbúa við flughálku á götum og hvatt þá til að hreinsa frá niðurföllum svo leysingavatn komist leiðar sinnar.
Veðurstofan spáði allt að 100 millimetra úrkomu á Austfjörðum í dag og mestri ákefð nú í hádeginu. Sérstaklega er fylgst með úrkomu á Seyðisfirði vegna hættu á aurskriðum. Búist er við að afrennsli úr fjöllum þar, bráðnun og rigning gæti verið 40 millimetrar, en fyrir ofan 200 metra ætti úrkoman að falla sem snjór. Í tilkynningu frá aðgerðastjórn almannavarna á Austurlandi segir að vel sé fylgst með hreyfingum í hlíðunum og uppsöfnun vatns í borholum í svokölluðum Neðri-Botnum. Þar var grunnvatnsstaðan lág og því talið að þetta úrkomuskot ætti ekki að valda mikilli skriðuhættu við Seyðisfjörð. Skriðuvakt Veðurstofunnar fylgist þó grannt með mælum.
Ökumenn eru varaðir við mikilli hálku á vegum og flughált hefur verið bæði í Fljótsdal og á Jökuldal. Skólahaldi í Brúarási var aflýst vegna hálku og hvassviðris. Þá var þjóðvegur eitt um Jökuldal lokaður í morgun við Skjöldólfsstaðahnjúk á meðan verið var að fjarlægja yfirgefna bíla. Þar festu ökumenn sig um miðnætti í gær og einn bílinn lokaði veginum þannig að mokstursbíll komst ekki framhjá. Þá hefur verið mikið óveður á Vatnsskarði til Borgarfjarðar eystra þar sem hviður mældust 50 metrar á sekúndu í morgun.
Asahláka og talsverð rigning eru á Austurlandi í dag. Vatn flæddi inn í hús á Eskifirði í morgun. Skriðuvakt hefur verið virkjuð á Seyðisfirði en ekki er talin mikil hætta á ferðum. 